**La bygdene leve, Jens**

Rovdyra tømmer spiskammerset vårt:  
- Rovdyra tar livskrafta fra reindrifta og den samiske kulturen   
- Rovdyra reduserer livskvaliteten på bygda   
- Rovdyra ødelegger sauenæringa og kulturlandskapet gror igjen.   
  
Vi krever en fornuftig balanse mellom vern og bruk. Politikerne har vedtatt økte bestander av store rovdyr og kongeørn som i dag overstiger tålegrensen for reindrift, annen beitebruk og bygdefolkets bruk av utmarksressursene. Folk i distriktene vil fortsette å bruke naturen til matauk. Nå må politikerne ta ansvar for å redusere bestandene slik at det er mulig å fortsette med beitebruk i utmark. Nok er nok!  
  
Dagens rovviltforvaltning truer folks livskvalitet, kultur og eksistensgrunnlag. Reindriftsnæringa har forlengst nådd tålegrensa grunnet skyhøye rovvilttap. Flere bygdesamfunn trues grunnet avvikling av beitenæringene. Dette medfører også at kulturlandskapet gror igjen.

Politikerne har bestemt at et mindretall i utvalgte områder alene skal bære hele belastningen med rovdyra. Vi finner det totalt uakseptabelt at et flertall pålegger enkelte lokalsamfunn å la utmarka gro igjen og overlate den til rovdyra. Dette er en form for demokrati som bare skaper konflikter.

Utmarksbrukere og jegere er kulturbærere. Vår fantastiske natur med et rikt biologisk mangfold er et resultat av flere tusen år med allsidig utmarksbruk. Vi ønsker ingen utryddelse av rovdyra, men felles stammer av rovdyr i Skandinavia. Rovdyra må tas ut der de gjør skade. Det er på høy tid at regjeringen våkner og ser rovviltsituasjonen i et større perspektiv- både internasjonalt, distriktspolitisk og kulturelt!